น้ำมันดิบปิดบวกรับคาดการณ์สต็อกสหรัฐฯร่วง
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (24 พ.ค.) โดยได้แรงหนุนจากการคาดการณ์ที่ว่า สต็อกน้ำมันดิบของสหรัฐจะปรับตัวลดลงในสัปดาห์ที่แล้ว โดยสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยข้อมูลดังกล่าวในวันนี้ 
25 พ.ค. 2559

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ค.เพิ่มขึ้น 54 เซนต์ หรือ 1.1% ปิด (24 พ.ค.) ที่ 48.62 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนก.ค.เพิ่มขึ้น 26 เซนต์ หรือ 0.5% ปิดที่ 48.61 ดอลลาร์/บาร์เรล
สัญญาน้ำมันดิบ WTI ดีดตัวขึ้นหลังจากมีการคาดการณ์ว่า สต็อกน้ำมันดิบของสหรัฐจะปรับตัวลดลงในสัปดาห์ที่แล้ว โดยผลสำรวจความคิดเห็นของนักวิเคราะห์ซึ่งจัดทำโดยเอสแอนด์พี โกลบอล แพลทส์ ระบุว่า สต็อกน้ำมันดิบของสหรัฐอาจจะลดลงมากถึง 3.3 ล้านบาร์เรลในสัปดาห์ที่แล้ว ทั้งนี้ นักลงทุนจับตาดูรายงานสต็อกน้ำมันดิบประจำสัปดาห์จากสำนักงานสารสนเทศด้านพลังงานสหรัฐ (EIA) ในวันนี้ เวลา 21.30 น.ตามเวลาไทย
ก่อนหน้านี้สัญญาน้ำมันดิบปรับตัวลงติดต่อกัน 4 วันทำการ อันเนื่องมาจากความวิตกกังวลเกี่ยวกับภาวะอุปทานน้ำมันล้นตลาด โดยนายเราะห์เนดดีน จาวาดี รัฐมนตรีช่วยว่าการพลังงานของอิหร่านประกาศว่า อิหร่านวางแผนที่จะผลักดันการส่งออกน้ำมันให้ได้ถึง 2.2 ล้านบาร์เรลต่อวัน ภายในช่วงฤดูร้อนนี้ จากปัจจุบันที่ 2 ล้านบาร์เรลต่อวัน
ขณะที่เบเกอร์ ฮิวจ์ ผู้ให้บริการข้อมูลเกี่ยวกับน้ำมันของสหรัฐระบุว่า จำนวนแท่นขุดเจาะน้ำมันที่เปิดใช้งานของสหรัฐยังคงอยู่ในระดับสูงถึง 318 แท่น ในสัปดาห์ที่ผ่านมา หลังจากปรับตัวลดลง 8 สัปดาห์ติดต่อกันก่อนหน้านี้ สำหรับการประชุมกลุ่มประเทศผู้ส่งออกน้ำมัน (OPEC) ในวันที่ 2 มิ.ย.นั้น นักลงทุนไม่คาดว่าที่ประชุมจะสามารถบรรลุข้อตกลงตรึงกำลังการผลิต